คำสั่งหัวหน้าคณะรักษาความสงบแห่งชาติ ที่ 54/2560 เรื่อง การจุดพลุในช่วงเทศกาลส่งท้ายปีเก่าต้อนรับปีใหม่
คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๕๔/๒๕๖๐
เรื่อง
การจุดพลุในช่วงเทศกาลส่งท้ายปีเก่าต้อนรับปีใหม่
 

ตามที่ได้มีคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ เรื่อง
มาตรการป้องกันและแก้ไขปัญหาความเดือดร้อนจากการจุดและปล่อยบั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ลงวันที่ ๑๐
มิถุนายน พุทธศักราช ๒๕๕๙ กำหนดห้ามมิให้ผู้ใดจุดและปล่อย หรือกระทำการอย่างใด
เพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกันขึ้นไปสู่อากาศ เว้นแต่จะได้รับอนุญาตจากผู้อำนวยการเขตสำหรับกรุงเทพมหานคร
หรือนายอำเภอแห่งท้องที่
สำหรับจังหวัดซึ่งรับผิดชอบในเขตพื้นที่ที่จะจุดและปล่อยหรือกระทำการอย่างใดนั้นเพื่อให้การฉลองเทศกาลส่งท้ายปีเก่าต้อนรับปีใหม่เป็นไปด้วยความเรียบร้อย
และไม่ขัดต่อคำสั่งหัวหน้าคณะรักษาความสงบแห่งชาติดังกล่าว อันจะเป็นประโยชน์ต่อการส่งเสริมการท่องเที่ยว
และการรักษาความมั่นคงของประเทศ

อาศัยอำนาจตามความในมาตรา ๒๖๕ ของรัฐธรรมนูญแห่งราชอาณาจักรไทย
ประกอบกับมาตรา ๔๔ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช
๒๕๕๗ หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติ
จึงมีคำสั่ง ดังต่อไปนี้

ข้อ ๑ ให้จุดพลุในช่วงเทศกาลส่งท้ายปีเก่าต้อนรับปีใหม่ได้ตั้งแต่ช่วงเวลา
๒๓.๐๐ นาฬิกาของวันที่ ๓๑ ธันวาคม ๒๕๖๐ จนถึงเวลา ๐๑.๐๐ นาฬิกา ของวันที่ ๑ มกราคม
๒๕๖๑ โดยไม่ต้องขออนุญาตจากผู้อำนวยการเขตสำหรับกรุงเทพมหานคร
หรือนายอำเภอแห่งท้องที่สำหรับจังหวัด ทั้งนี้
สำหรับการขออนุญาตจุดและปล่อยบั้งไฟ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ
ให้ยังคงให้เป็นไปตามคำสั่งหัวหน้าคณะรักษาความสงบแห่งชาติที่ ๒๗/๒๕๕๙ ลงวันที่ ๑๐
มิถุนายน พุทธศักราช ๒๕๕๙ ต่อไป

ข้อ ๒ การดำเนินการตามข้อ ๑
ต้องเป็นไปตามหลักเกณฑ์และเงื่อนไข ดังต่อไปนี้
(๑) สถานที่จุดพลุต้องอยู่ในระยะที่ปลอดภัย
และไม่อยู่ใกล้บริเวณเขตพระราชฐาน คลังน้ำมันหรือแหล่งเชื้อเพลิง
สถานีบริการเชื้อเพลิง โรงพยาบาล สนามบิน
(๒) ขนาดของพลุที่จุดได้ต้องมีขนาดเส้นผ่าศูนย์กลางของท่อไม่เกิน ๑๒
นิ้ว
(๓) ให้ผู้จัดให้มีการจุดพลุ
กำหนดให้มีมาตรการดูแลความปลอดภัยเพื่อป้องกันมิให้เกิดอันตรายแก่ชีวิตและทรัพย์สินของประชาชน

ข้อ ๓ มาตรการจุดพลุสำหรับกรณีอื่นนอกจากข้อ ๑
ให้เป็นไปตามที่กำหนดในคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ ลงวันที่
๑๐ มิถุนายน พุทธศักราช ๒๕๕๙ ต่อไป

ข้อ ๔
ให้ผู้อำนวยการเขต หรือนายอำเภอ แล้วแต่กรณี
รับผิดชอบดูแลการดำเนินการในเขตพื้นที่ให้เป็นไปตามคำสั่งนี้
และให้ประสานพนักงานฝ่ายปกครอง ตำรวจ และเจ้าหน้าที่ที่เกี่ยวข้องร่วมกันสอดส่องดูแลและรักษาความปลอดภัยเพื่อมิให้เกิดอันตรายแก่ชีวิตและทรัพย์สินของประชาชน

ข้อ ๕[๑] คำสั่งนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


สั่ง ณ
วันที่ ๒๙ ธันวาคม พุทธศักราช ๒๕๖๐
พลเอก
ประยุทธ์ จันทร์โอชา
หัวหน้าคณะรักษาความสงบแห่งชาติ







ปวันวิทย์/อัญชลี/จัดทำ
๘ มกราคม ๒๕๖๑



























[๑] ราชกิจจานุเบกษา
เล่ม ๑๓๔/ตอนพิเศษ ๓๒๖ ง/หน้า ๑/๓๐ ธันวาคม ๒๕๖๐